# Kortverhaal

## Wat jy moet weet

## Verteller

* Wie vertel die verhaal?
* Wie se storie word vertel?
* Watter TIPE verteller?
* Ek-verteller / eerstepersoonsverteller (ek, my)
* Derdespersoonsverteller (hy,sy,hulle)

## Karakter

* Wie is die hoofkarakter / protagonis?
* Wie is die teenspeler / antagonis?

## Ruimte

* Waar die verhaal afspeel

## Intrige / plot

* Die reeks gebeure wat die storie opmaak

## Die klassieke bou van ‘n storie

Klimaks

Einde

Ontknoping/

afloop

Opbou van spanning

Bekendstelling

## Tema / boodskap

* Die “les” wat jy uit die kortverhaal kan leer

## Beeldspraak

### Vergelyking

* Twee dinge wat baie dieselfde is, word met mekaar vergelyk. Woorde soos “soos”, “nes” en “net soos” word in vergelykings gebruik.

Bv. Jy eet SOOS ‘n vark

### Metafoor

* Twee dinge wat baie dieselfde is, word DIREK met mekaar vergelyk sonder die woorde “soos”, “nes” en “net soos”.

Bv. Jy IS ‘n vark

### Personifikasie

* Menslike eienskappe word aan nie-menslike dinge gegee

Bv. Die wind huil

# Oefening

## Lees die volgende storie en kyk of jy die bogenoemde elemente in die storie kan identifiseer.

Elise was ‘n mooi meisie. In die hele vallei het niemand soos sy gewoon nie. Maar ongelukkig het sy baie van haarself gedink. As die jong mans by haar kom kuier, het sy net haar neus opgetrek en gesê: “Eendag sal die mooiste en beste en fluksste jong man my kry.”

Op ‘n dag kom Flip met sy blink perd by die plaas aangery. Dit is goed om hom te hoor lag. Hy is mooi om na te kyk. Hy werk so hard soos ‘n donkie. Toe weet Elise: dis die jong man vir wie sy gewag het. Maar sy is nog hoogmoedig. “Gaan pluk vir my die bloedrooi blom wat op die hoogste krans groei,” sê sy. “Dan sal ek weet dat jy my liefde werd is.”

“Ek gaan,” sê Filip.

Flip klim en klim, en soos hy klim, sing hy.

Flip klim en klim met ‘n lag.

Flip klim tot hy tussen die kranse kom. Daar ver op ‘n rotspunt wat oor die diepste afgrond hang, blom die rooi disa.

“Nou gaan ek jou pluk,” sê Flip. “My bruid wag vir my.”

Maar toe hy vooroor buk, krummel die klippe onder sy voet. Hy gryp, maar dis net die disa wat hy kan gryp. Hy val met die blom in sy hand van die krans af.

Toe Elise van Flip se dood hoor, breek haar hart. “Filip! Filip!” snik sy, maar dit is te laat. “Filip! Filip!” huil sy, maar dit help nie meer nie. “Filip! Filip!” roep sy, en sy klim die berg in na die plek toe waar die bloedrooi disa gestaan het.

Toe sy die geknakte blomsteel sien en die spore van Filip se val, kan sy nie meer nie. Filip! Filip!” sug sy en sak inmekaar. En die afgrond gryp haar soos hy Flip gegryp het, en sy val haar te pletter.

En nou nog, vertel die mense, kan jy haar daar sien dwaal. Dis net ‘n skim wat van haar oor is. Haar geroep is ‘n suggie wind. Maar sy kan nie rus vind nie. Elke maanlignag kom sy weer om na haar Filip te soek, al sal sy hom nooit kry nie.

“Dis haar verdiende loon”, sê die mense. “Haar hoogmoed het ‘n jong man se lewe gekos. Sy is ‘n heks!”

So het die mooiste jong meisie van die vallei die Heks van Hexrivier geword.